NÁRODNÁ RADA SLOVENSKEJ REPUBLIKY
II. volebné obdobie
V l á d n y  n á v r h
Z á k o n
z.............2001,
ktorým sa mení a dopĺňa zákon Národnej rady Slovenskej republiky č. 308/1993 Z.z.
o zriadení Slovenského národného strediska pre ľudské práva

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 308/1993 Z.z. o zriadení Slovenského národného strediska pre ľudské práva sa mení a dopĺňa takto:
1. § 1 sa dopĺňa odsekom 3, ktorý znie:
"(3) Stredisko každoročne do 31. januára vypracúva a uverejňuje správu o stave dodržiavania ľudských práv a slobôd v Slovenskej republike za predchádzajúci kalendárny rok.".
2. V § 2 odsek 2 znie:
"(2) Stredisko financuje svoju činnosť dotáciami zo štátneho rozpočtu Slovenskej republiky podľa medzinárodnej zmluvy¶2)¶."
Poznámka pod čiarou k odkazu 2 znie:
"2) Dohoda medzi vládou Slovenskej republiky a Organizáciou Spojených národov o zriadení Slovenského národného strediska pre ľudské práva (oznámenie č. 29/1995 Z.z.).".
3. V § 3 sa vypúšťa odsek 2. Súčasne sa zrušuje číslovanie odsekov.
4. Za § 3 sa vkladajú § 3a, 3b a 3c, ktoré znejú:
"§ 3a
(1) Správna rada má jedenásť členov. Členmi správnej rady sú:
a)	jeden člen vymenovaný vedúcim Kancelárie prezidenta Slovenskej republiky,
b)	jeden člen vymenovaný predsedom Národnej rady Slovenskej republiky
c)	jeden člen vymenovaný ministrom spravodlivosti Slovenskej republiky,
d)	jeden člen vymenovaný generálnym prokurátorom Slovenskej republiky,
e)	jeden člen vymenovaný dekanom Právnickej fakulty Univerzity Komenského v Bratislave,
f)	jeden člen vymenovaný dekanom Právnickej fakulty Univerzity Pavla Jozefa Šafárika v Košiciach,
g)	jeden člen vymenovaný dekanom Právnickej fakulty Univerzity Mateja Bela v Banskej Bystrici,
h)	jeden člen vymenovaný dekanom Právnickej fakulty Trnavskej Univerzity,
i)	jeden člen vymenovaný predsedom Slovenskej advokátskej komory,
j)	dvaja členovia vymenovaní podpredsedom vlády z osôb  požívajúcich prirodzenú autoritu a dôveru v oblasti ochrany ľudských práv a základných slobôd na návrh mimovládnych organizácií.
(2) Správna rada volí a odvoláva zo svojich členov predsedu a podpredsedu.
(3) Funkčné obdobie člena správnej rady je trojročné Tá istá osoba môže byť vymenovaná za člena alebo zvolená za predsedu alebo podpredsedu správnej rady najviac na dve po sebe nasledujúce funkčné obdobia. Členstvo v správnej rade je dobrovoľné a nezastupiteľné. Člen správnej rady má nárok na úhradu výdavkov spojených s výkonom tejto funkcie podľa osobitných predpisov¶3)¶.
(4) Členstvo v správnej rade sa skončí
a)	uplynutím funkčného obdobia člena správnej rady,
b)	vzdaním sa funkcie člena správnej rady,
c)	odvolaním člena správnej rady z funkcie alebo
d)	smrťou člena správnej rady.
(5) Člena správnej rady, ktorý sa bez vážneho dôvodu nezúčastní na troch po sebe nasledujúcich zasadnutiach správnej rady odvolá z funkcie ten, kto ho za člena vymenoval podľa odseku 1.
(6) Správna rada najmä
a)	volí a odvoláva výkonného riaditeľa,
b)	schvaľuje štatút strediska,
c)	schvaľuje rokovací poriadok správnej rady,
d)	schvaľuje návrh rozpočtu strediska,
e)	schvaľuje plán činnosti strediska.
(7) Podrobnosti o vnútorných pomeroch strediska upraví
štatút strediska v súlade s medzinárodnou zmluvou¶2)¶.
(8) Postup pri zvolávaní zasadnutí správnej rady a jej rokovaní upraví rokovací poriadok správnej rady.
§ 3b
(1) Činnosť strediska riadi výkonný riaditeľ, ktorého na obdobie štyroch rokov volí správna rada. Výkonný riaditeľ je jeho štatutárnym orgánom. Za výkonného riaditeľa môže byť zvolená bezúhonná osoba, ktorá dosiahla vek 35 rokov, má vysokoškolské vzdelanie a je činná v oblasti ochrany ľudských práv a slobôd. Tá istá osoba môže byť zvolená za výkonného riaditeľa v dvoch po sebe nasledujúcich štvorročných obdobiach.
(2) Výkonný riaditeľ zodpovedá správnej rade za
a)	činnosť strediska,
b)	riadne hospodárenie a vedenie účtovníctva strediska,
c)	plnenie uznesení správnej rady,
d)	vypracúvanie každoročnej správy o stave dodržiavania ľudských práv a slobôd v Slovenskej republike,
e)	vypracúvanie ročnej záverečnej správy o činnosti strediska,  účtovnej uzávierky strediska a výročnej správy o hospodárení strediska za predchádzajúci rok.
(3) Činnosť funkcie výkonného riaditeľa sa skončí
a)	uplynutím funkčného obdobia výkonného riaditeľa,
b)	vzdaním sa funkcie výkonného riaditeľa,
c)	odvolaním z funkcie pre dlhodobé neplnenie povinností alebo  vážne porušenie povinností alebo
d)	smrťou výkonného riaditeľa.
(4) Výkonný riaditeľ predkladá správnej rade
a)	návrh plánu činnosti strediska na príslušný kalendárny rok,
b)	návrh rozpočtu strediska na príslušný kalendárny rok,
c)	návrh štatútu strediska,
d)	správu o stave dodržiavania ľudských práv a slobôd v Slovenskej republike,
e)	ročnú záverečnú správu o činnosti strediska,
f)	účtovú uzávierku strediska a výročnú správu o hospodárení strediska.
§ 3c
(1) Funkčné obdobie členov správnej rady zriadenej podľa doterajších predpisov sa skončí vymenovaním členov novej správnej rady najneskôr však do 30 dní od nadobudnutia účinnosti tohoto zákona.
(2) Prvé rokovanie novej správnej rady zvolá minister spravodlivosti Slovenskej republiky najneskôr do 30 dní od nadobudnutia účinnosti tohto zákona.
(3) Funkčné obdobie výkonného riaditeľa zvoleného podľa doterajších predpisov sa skončí zvolením nového výkonného riaditeľa najneskôr však do 30 dní od nadobudnutia účinnosti tohto zákona.".
Poznámka pod čiarou k odkazu 3 znie:
"3) Zákon č. 119/1992 Zb. o cestovných náhradách v znení neskorších predpisov.".
Čl. II
Tento zákon nadobúda účinnosť 1. júna 2001.